**Cofnodion Cyfarfod Cyffredinol o Gyngor Cymuned Llanfihangel Aberbythych a gynhaliwyd ar 29 Hydref 2018 yn Neuadd yr Eglwys Gelli Aur am 7 o’r gloch**

**PRESENNOL**Y Cynghorwyr M. Trevor (Cadeirydd), Ll. Thomas, B. John, J. Roberts, J. Thomas, E. Hopkins,   
J. M. Williams, M. Digby

 Hefyd yn bresennol: M. Jenkins (Clerc) ac R. Anthony, Swyddog Cefnogi Cymuned (PCSO)

**219. SYLWADAU AGORIADOL Y CADEIRYDD**   
Estynnodd y Cadeirydd, y Cyng. M. Trevor, groeso i’r aelodau, ac yn arbennig i’r aelod newydd, Mr Meredith Williams.

**220.     YMDDIHEURIADAU AM ABSENOLDEB**    
Y Cyng. T. Stephens.

**221.     DATGANIADAU O DDIDDORDEBAU PERSONOL**   
Dim.

**222. MATERION PLISMONA**

Adroddodd Roger Anthony, y Swyddog Cefnogi Cymuned, fod dau achos o dorri i mewn wedi cael eu riportio’n ddiweddar, ynghyd â phroblem yn ymwneud â delio cyffuriau mewn eiddo yng Nghwrt y Glyn. Mae cerbydau’n gyrru’n rhy gyflym yn parhau i fod yn broblem, ac adroddwyd fod y cynllun cymunedol i fonitro cyflymder bellach wedi dod i ben.

Roedd y llifogydd diweddar wedi achosi llawer o ofid ac anghyfleustra i drigolion lleol.

Mae tipio’n anghyfreithlon yn parhau i fod yn broblem yn y Warchodfa Natur, gyda llawer iawn o goed bythwyrdd (Leylandii) wedi cael eu dympio yno. Mae arwyddion yn cael eu paratoi ar hyn o bryd i geisio atal tipio’n anghyfreithlon. Bydd y PCSO yn parhau i fonitro’r ardal.

**223.  COFNODION**Cadarnhawyd cofnodion y cyfarfod a gynhaliwyd ar 24 Medi fel rhai cywir.

**224.  MATERION YN CODI**

**A476** – Nid oedd unrhyw wybodaeth ychwanegol ynghylch y pant yn y ffordd ger Llether Garw.  Roedd y clerc wedi riportio’r mater i Gyngor Sir Gâr, a bydd yn gwneud ymholiadau pellach.

**Carafán** – Derbyniwyd ebost oddi wrth Dylan Jones, Swyddog Gorfodi Cynllunio Cyngor Sir Gâr, yn cadarnhau bod y garafán yn dal ar y safle a’i fod yn ceisio cysylltu â’r perchennog er mwyn ei symud. Mae’r garafán statig wedi cael ei symud i ran arall o’r cae, ac yn y broses fe wnaed nifer sylweddol iddi; mae tu mewn y garafán wedi cael ei wagio, a bellach mae’n cael ei defnyddio i storio offer ac ati.

**Atalfa Ddiogelwch** – Derbyniwyd e-bost oddi wrth Richard Waters, Rheolwr Gwasanaethau Priffyrdd a Thrafnidiaeth Cyngor Sir Gâr, yn cadarnhau bod yr ardal yng Ngharmel yn cael ei harchwilio’n fisol a bod yr atalfa ddiogelwch ar y rhestr o bethau y gofynnir amdanynt; gan fod y galw’n uchel, a’r gyllideb wedi gostwng, ni wyddys pryd y bydd yr atalfa’n cael ei chodi. Mae nifer o geisiadau’n dod i law, ac yn cael eu hystyried yn nhrefn blaenoriaeth. Gofynnodd y Cyng. M. Trevor i’r clerc ysgrifennu at Mr Waters i ofyn sut y maent yn asesu blaenoriaethau. Roedd y preswylydd hwn wedi dioddef niwed i’w eiddo ar dri achlysur gwahanol y gaeaf diwethaf, gyda dau o’r rhai yn digwydd ar yr un diwrnod.

**Canclwm Siapán** – Ymddengys fod y Canclwm Siapán (Japanese Knotweed) wedi cael ei drin mewn gwahanol leoliadau.

**Coed wedi gor-dyfu** – Mae yna sawl ardal lle ceir coed/canghennau wedi gor-dyfu. Cadarnhaodd y clerc ei bod wedi ysgrifennu at Gyngor Sir Gâr i riportio’r coed sydd wedi   
gor-dyfu gyferbyn ag Eglwys Carmel, rhwng Heol y Gât a Heol Maesybont, Heol y Capel, Carmel, ac Old Coach Road, Gelli Aur.

**Plât Dathlu** – Roedd y clerc wedi methu dod o hyd i grochendy arall i wneud plât dathlu i nodi ymddeoliad y Cyng. John Walters. Penderfynwyd gwneud trefniadau gyda chwmni Gwili Pottery. Roedd y Cyng. J. Thomas wedi holi Mr Walters am ddyddiadau ei gyfnod o wasanaeth, ond nid oedd ganddo gofnod o’r union ddyddiadau. Penderfynwyd felly archebu’r plât a’i gyflwyno i Mr Walters yn ystod y cinio blynyddol ym mis Ionawr.

**Coeden y Flwyddyn** –Nododd y Cyng. Ll. Thomas nad oedd y goeden a enwebwyd ganddi hi, sef yr Ywen hynafol yng Ngharreg Gwenlais, wedi ennill y gystadleuaeth. Llongyfarchodd y Cyng. M. Trevor y Cyng. Thomas, a diolch iddi am ei hymdrech lew.

**225. MATERION Y CYNGOR SIR**

**Diffibriliwr** – Bellach, roeddy clerc wedi derbyn gwybodaeth gan Calonnau Cymru a Sefydliad Prydeinig y Galon. Gan fod y ddau sefydliad yn elusennau, ni allant godi am y diffibrilwyr, ond maent yn gofyn am gyfraniad tuag at yr offer. Mae Calonnau Cymru yn gofyn am leiafswm cyfraniad o £995, gyda swm ychwanegol o £495 am y cwpwrdd i ddal yr offer. Mae Sefydliad Prydeinig y Galon yn gofyn am gyflwyno cais ar-lein, ac os caiff hwn ei gymeradwyo y lleiafswm cyfraniad fyddai £600. Cynigiodd y Cyng. Cefin Campbell holi clerc Cyngor Cymuned Llangathen i geisio cadarnhau pa gostau a wynebwyd ganddynt hwy’n ddiweddar wrth brynu diffibriliwr.

**Ffiniau Wardiau Cynghorau Cymuned** – Cadarnhaodd y Cyng. Campbell y byddai ffin ward Cyngor Cymuned Llanfihangel Aberbythych yn parhau’n ddigyfnewid.

**Digwyddiad Seiclo** – Roedd taith y digwyddiad seiclo diweddar o amgylch Prydain wedi bod yn llwyddiant mawr, ac amcangyfrifwyd y cafwyd hwb o ryw £1.8m i economi Sir Gâr. Mae trefniadau eisoes wedi eu gwneud i gynnal y digwyddiad eto yn y ddwy flynedd nesaf. Roedd y Clwb Ffermwyr Ifanc lleol wedi creu arddangosfa mewn caeau lleol y gellid ei gweld o’r hofrenyddion yn cludo gohebwyr oedd yn adrodd ar y digwyddiad.

**Ffordd Osgoi** – Roedd y cyllid ar gyfer cam cyntaf y ffordd osgoi rhwng Heol y Gât a Maesybont i fod ar gael erbyn diwedd Mawrth 2019. Ymddengys fod rhyw broblemau mewn perthynas â’r ail gam, yn cynnwys yr angen am orchmynion prynu gorfodol ar hyd llwybr y ffordd.

**Ysgol Maesybont** – Adroddodd y Cyng. Campbell â thristwch y bydd Ysgol Maesybont yn cau ar ddiwedd y tymor hwn. Dim ond 10 o blant sydd ar ôl yn yr ysgol; bydd y mwyafrif yn symud i Ysgol Ffair-fach ym mis Ionawr, gydag un teulu’n dewis i symud eu plant i Ysgol Cwrt Henri.

**Ysgol Tregib** – Roedd lladrad wedi ei riportio’n ddiweddar, gydag un eiddo wedi cael ei niweidio â phaent.

**Parc Gwledig** – Nodwyd fod y caffi bellach wedi agor. Nid oedd y clerc wedi derbyn manylion o’r caniatâd cynllunio a roddwyd yn ddiweddar.

**226. GOHEBIAETH**

Adroddiad blynyddol yr archwilwyr, Grant Thornton – nodwyd (gweler isod)

GIG Cymru – Lansio NHS111 – nodwyd

Eglwys Gelli Aur – cais am gymorth ariannol tuag at gost y Goeden Nadolig – nodwyd

Cyngor Sir Gâr – Fforwm Cyswllt sirol – nodwyd

Un Llais Cymru – gwahanol gyfleoedd am hyfforddiant – nodwyd

Cyngor Sir Gâr – Asesiadau o Ddigonolrwydd Cyfleoedd Chwarae – nodwyd

Comisiwn Ffiniau a Democratiaeth Leol Cymru – adolygiad o’r trefniadau etholiadol – nodwyd

**227.      CYNLLUNIO**

E37931 Dymchwel tŷ preswyl sy’n bodoli eisoes, a chodi tŷ newydd. Trafodwyd y mater, a’r farn oedd na ddylid dymchwel y tŷ sydd yno ar hyn o bryd. Mae hwn yn fwthyn llawn cymeriad, ac ni fyddai tŷ newydd ar y safle yn cydweddu.

**228.      TALIADAU A CHYFRIF BANC**

**Cadarnhawyd y taliadau canlynol:**£110.00 Tollau a Chyllid EM (Hydref)

£50.00 Gwili Pottery (Plât Dathlu)

£322.39 Grant Thornton (ffi archwiliad)

£51.12 M. A. Jenkins (tan-daliad a nodwyd gan Grant Thornton)

Swm i’w gadarnhau – y Lleng Brydeinig Frenhinol (torch o babïau coch)

£50.00 Eglwys Gelli Aur (cyfraniad tuag at goeden Nadolig)

Cyfrif Banc £8492.27

Derbyniwyd adroddiad yr archwiliad blynyddol gan gwmni Grant Thornton. Nodwyd a derbyniwyd y sylwadau a’r pwyntiau gweithredu. Cadarnhaodd y clerc y bydd yn creu taenlen Excel i fonitro costau cyfredol yn erbyn y gyllideb, y gellid adrodd arni’n chwarterol. Gan na chynhelir cyfarfod ym mis Rhagfyr, bydd yr adroddiad hwn yn cychwyn ym mis Ionawr.

**229.     UNRHYW FATER ARALL/CWESTIYNAU**

**Byrddau’r Cadeirydd** – Awgrymodd y Cyng. E Hopkins y dylid diweddaru’r byrddau sydd i’w cael yn Neuadd Bentref Carmel a Neuadd yr Eglwys Gelli Aur yn nodi enwau’r Cadeirydd a’r clerc. Ymddengys nad yw hyn wedi cael ei wneud ers 2011. Gofynnwyd i’r clerc holi am amcan-bris.

**Heol Maesybont** – Dywedodd y Cyng. A. Thomas ei fod wedi derbyn cwynion gan drigolion lleol ynghylch cerbydau sy’n cael eu parcio ar y palmant ar Heol Maesybont, yn arwain at y brif ffordd, gan achosi rhwystrau i gerddwyr. Bydd R. Anthony, y Swyddog Cefnogi Cymuned, yn monitro’r sefyllfa.

**Cwpwrdd Ffeilio** – Nododd y clerc y byddai hi’n symud yn ôl i Aberystwyth yn ystod y mis nesaf, na fyddai ganddi bellach le i gadw’r cwpwrdd ffeilio sy’n perthyn i’r Cyngor Cymuned, a bod angen iddi gael gwared ohono. Roedd y clerc yn fodlon trefnu i ddanfon y cwpwrdd i siop leol dan ofal elusen Sefydliad Prydeinig y Galon os oedd y Cyngor yn cytuno. Trafodwyd y mater, a chytunwyd i gyfrannu’r cwpwrdd i siop Sefydliad Prydeinig y Galon.

**230.** **DYDDIAD Y CYFARFOD NESAF**  
Cynhelir y cyfarfod nesaf nos Lun 26 Tachwedd yn Neuadd Bentref Carmel am 7 o’r gloch**.**